text: Prinsen vender hjem til slottet
  05 september 2018 kl. 13.53
  Prins Joachim besøger onsdag Schackenborg Slot for at holde tale om sin tid i Sønderjylland.
  Prinsen vender for en kort bemærkning til sin tidligere faste bolig i forbindelse med Schackenborg Fondens møderække, hvor kendte danskere fortæller om deres forhold til landsdelen.
  Prins Joachim skal fortælle om sin tid i Sønderjylland men også om perspektiverne for landsdelen forud for 100 året efter Genforeningen i 1920.
  Mødet på prinsens tidligere hjemmebane foregår i riddersalen, og er kun for de borgere, der har sikret sig en billet.
  Prins Joachim overtog i 1993 Schackenborg Slot, men flyttede i 2014 til København, sammen med sin familie.
  Slottet er i dag overtaget af Schackenborg Fonden, men prins Joachim har dog lejlighedsvis stadig ophold på slottet.
  Tidligere har hofreporter Bodil Cath, trafikminister Hans Christian Schmidt og regionsrådsformand Stephanie Lose også fortalt om deres forhold til Sønderjylland i forbindelse med møderækken "Mit Sønderjylland"
  TV SYD er med ved mødet, og du kan se mere onsdag kl. 19.30.
  